ՀԱՍՏԱՏՎԱԾ Է

Եվրասիական տնտեսական հանձնաժողովի կոլեգիայի 2017 թվականի հունիսի 30-ի թիվ 70 որոշմամբ

**ԿԱՐԳ**

**«Փոքրաչափս նավերի անվտանգության մասին» Մաքսային միության տեխնիկական կանոնակարգի (ՄՄ ՏԿ 026/2012) պահանջներին համապատասխանող փոքրաչափս նավերի դասակարգման վկայականների միասնական ռեեստրի ձևավորման և վարման**

1. Սույն կարգը մշակվել է «Եվրասիական տնտեսական միության շրջանակներում տեխնիկական կանոնակարգման մասին» արձանագրության («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 9 հավելված) 5-րդ կետին համապատասխան և սահմանում է «Փոքրաչափս նավերի անվտանգության մասին» Մաքսային միության տեխնիկական կանոնակարգի (ՄՄ ՏԿ 026/2012) պահանջներին համապատասխանող փոքրաչափս նավերի դասակարգման վկայականների միասնական ռեեստրի ձևավորման և վարման (այսուհետ համապատասխանաբար՝ միասնական ռեեստր, վկայականներ, տեխնիկական կանոնակարգ), տրված վկայականների, դրանց գործողության կասեցման, վերականգնման կամ դադարեցման մասին միասնական ռեեստրում պարունակվող տեղեկությունների ներկայացման կանոնները։

2. Միասնական ռեեստրն ընդհանուր տեղեկատվական ռեսուրս է, որի ձևավորումն ու վարումն իրականացվում են էլեկտրոնային ձևով Եվրասիական տնտեսական միության ինտեգրված տեղեկատվական համակարգի (այսուհետ համապատասխանաբար՝ ինտեգրված համակարգ, Միություն) միջոցների օգտագործմամբ՝ Միության անդամ պետությունների լիազորված մարմինների և Եվրասիական տնտեսական հանձնաժողովի միջև (այսուհետ համապատասխանաբար՝ լիազորված մարմիններ, անդամ պետություններ, Հանձնաժողով) տեղեկատվական փոխգործակցության շրջանակներում։

3. Միասնական ռեեստրում ներառվում են տեղեկություններ՝ Միության տարածքում տեխնիկական կանոնակարգի պահանջներին համապատասխանող փոքրաչափս նավերը շրջանառության մեջ դրվելիս Եվրասիական տնտեսական հանձնաժողովի կոլեգիայի 2017 թվականի փետրվարի 28-ի թիվ 23 որոշմամբ հաստատված ձևով տրված վկայականների մասին։

4. Միասնական ռեեստրի ձևավորումն ու վարումն իրականացվում են Հանձնաժողովի կողմից սույն կարգի 10-րդ կետում նշված միասնական ռեեստրի ազգային մասերից վերցված և լիազորված մարմինների կողմից Հանձնաժողով ներկայացվող տեղեկությունների հիման վրա։

5. Լիազորված մարմինների կողմից վկայականների մասին տեղեկությունները Հանձնաժողով են փոխանցվում ավտոմատ կերպով՝ այդ տեղեկությունները միասնական ռեեստրի ազգային մասում ներառելիս կամ այդ տեղեկությունները փոփոխելիս։

6. Միասնական ռեեստրի ձևավորման, վարման և օգտագործման ընթացքում լիազորված մարմինների միջև, ինչպես նաև լիազորված մարմինների և Հանձնաժողովի միջև տեղեկատվական փոխգործակցությունն իրականացվում է Միության շրջանակներում համապատասխան ընդհանուր գործընթացն ինտեգրված համակարգի միջոցներով իրագործելու միջոցով։

7. Միասնական ռեեստրի ազգային մասերի ձևավորումն ու վարումն իրականացվում են լիազորված մարմինների կողմից՝ անդամ պետությունների օրենսդրությանը համապատասխան։

8. Միասնական ռեեստրի ձևավորումն ու վարումը ներառում են Հանձնաժողովի կողմից լիազորված մարմիններից վկայականների, վկայականների գործողության կասեցման, վերականգնման կամ դադարեցման մասին տեղեկությունների ստացումը, այդ տեղեկությունների՝ միասնական ռեեստրում ներառումը, ինչպես նաև Միության տեղեկատվական պորտալում ավտոմատ ռեժիմով դրանց հրապարակումը։

9. Անդամ պետություններից մեկի միասնական ռեեստրի ազգային մասից տեղեկությունները տրամադրվում են մեկ այլ անդամ պետության լիազորված մարմնի հարցման հիման վրա՝ օգտագործելով ինտեգրված համակարգի միջոցները։

10. Վկայականի մասին տեղեկությունները ներառվում են միասնական ռեեստրի ազգային մասում հետևյալ տեղեկատվությունը պարունակող էլեկտրոնային գրառման տեսքով՝

ա) վկայականի գրանցման համարը.

բ) վկայականի գործողության ժամկետը.

գ) վկայականի գործողության կարգավիճակը (գործում է, գործողությունը կասեցվել է, գործողությունը դադարեցվել է).

դ) վկայականի գործողության կասեցման, վերականգնման կամ դադարեցման ամսաթիվն ու պատճառը (վկայականի գործողության կասեցման, վերականգնման կամ դադարեցման դեպքում).

ե) իրավաբանական անձի համար՝ հայտատուի լրիվ անվանումը, նրա գտնվելու վայրը (իրավաբանական անձի հասցեն) և գործունեության իրականացման վայրի հասցեն (հասցեները) (եթե հասցեները տարբեր են), կամ որպես անհատ ձեռնարկատեր գրանցված ֆիզիկական անձի համար՝ ազգանունը, անունը և հայրանունը (առկայության դեպքում), բնակության վայրը և գործունեության իրականացման վայրի հասցեն (հասցեները) (եթե հասցեները տարբեր են), ինչպես նաև հայտատուի գրանցման կամ հաշվառման համարը (անհատական, նույնականացման), որը, անդամ պետության օրենսդրությանը համապատասխան, տրվում է իրավաբանական անձի կամ որպես անհատ ձեռնարկատեր գրանցված ֆիզիկական անձի պետական գրանցման ժամանակ, հեռախոսահամարը և էլեկտրոնային փոստի հասցեն.

զ) իրավաբանական անձի և արտադրանքն արտադրող դրա մասնաճյուղերի համար՝ արտադրողի (կառուցողի) լրիվ անվանումը, նրա գտնվելու վայրը (իրավաբանական անձի հասցեն) և արտադրանքի արտադրմանը (կառուցմանը) ուղղված գործունեության իրականացման վայրի հասցեն (հասցեները) (եթե հասցեները տարբեր են), կամ,որպես անհատ ձեռնարկատեր գրանցված ֆիզիկական անձի համար՝ ազգանունը, անունը և հայրանունը (առկայության դեպքում), բնակության վայրը և արտադրանքի արտադրմանը (կառուցմանը) ուղղված գործունեության իրականացման վայրի հասցեն (հասցեները) (եթե հասցեները տարբեր են).

է) վկայականը տված լիազորված մարմնի լրիվ անվանումը, դրա գտնվելու վայրը (իրավաբանական անձի հասցեն), ինչպես նաև գործունեության իրականացման վայրի հասցեն (եթե հասցեները տարբեր են), հեռախոսահամարը, էլեկտրոնային փոստի հասցեն, լիազորված մարմնի ղեկավարի (լիազորված անձի) ազգանունը, անունը, հայրանունը (առկայության դեպքում) և պաշտոնը.

ը) փոքրաչափս նավի մասին տեղեկությունները, այդ թվում՝

արտադրանքի անվանումը.

փոքրաչափս նավի կատեգորիան.

փոքրաչափս նավի նույնականացումն ապահովող տեղեկությունները (մակնիշը, մոդելը, նույնականացման համարը՝ ըստ փոքրաչափս նավի կառուցողի հաշվառման համակարգի, փոքրաչափս նավի տեսակը, նշանակությունը, նավարկության շրջանի բարդության կատեգորիան, իրանի առավելագույն երկարությունը, իրանի առավելագույն լայնությունը, կողեզրի բարձրությունը, իրանի նյութը, ընկղմվածքը, համալրված փոքրաչափս նավի զանգվածը, ընդհանուր տարողությունը, գլխավոր մեխանիզմները (կայմերի տեսակը, հզորությունը, քանակը, առագաստների մակերեսը և այլն)).

այն փաստաթղթի (փաստաթղթերի) անվանումն ու նշագիրը, որին համապատասխան պատրաստվել է (կառուցվել է) փոքրաչափս նավը (միջպետական և ազգային ստանդարտներ, կազմակերպությունների ստանդարտներ, ուղեկցող փաստաթղթեր, մատակարարման պայմանագրեր, կոնտրակտներ, մասնագրեր, մակնշման ցուցանակների մակագրություններ, տեխնիկական պայմաններ (առկայության դեպքում), շահագործման փաստաթղթեր և հայտատուի կողմից ներկայացվող այլ փաստաթղթեր).

թ) ապրանքի ծածկագիրը (ծածկագրերը)՝ Եվրասիական տնտեսական միության արտաքին տնտեսական գործունեության միասնական ապրանքային անվանացանկին համապատասխան.

ժ) տեխնիկական կանոնակարգի անվանումը.

ժա) տեխնիկական կանոնակարգի պահանջներին փոքրաչափս նավի համապատասխանությունը հաստատող փաստաթղթերի մասին տեղեկությունները (տեխնիկական փաստաթղթերի եզրակացություն, տեխնիկական կանոնակարգի պահանջներին փոքրաչափս նավի համապատասխանության ստուգման արդյունքների մասին տեղեկություններ պարունակող փաստաթղթերի մասին և (կամ) հայտատուի կողմից որպես տեխնիկական կանոնակարգի պահանջներին փոքրաչափս նավի համապատասխանության ապացույց ներկայացված այլ փաստաթղթեր).

ժբ) վկայականի հավելվածի (հավելվածների) մասին տեղեկությունները (հավելվածի ձևաթղթի տպագրական համարը, հավելվածի թերթերի քանակը), ինչպես նաև հավելվածում պարունակվող տեղեկատվությունը (հավելվածի առկայության դեպքում)։

11. Շահագրգիռ անձանց պահանջով միասնական ռեեստրի ազգային մասերում պարունակվող տեղեկությունները տրամադրվում են լիազորված մարմինների կողմից՝ անդամ պետությունների օրենսդրությանը համապատասխան:

12. Միասնական ռեեստրում պարունակվող տեղեկությունները բաց են և հանրամատչելի։

\_\_\_\_\_\_\_\_\_\_\_\_